Interpol ál warmer op Gupta-spoorPogings om twee van die Gupta-broers na Suid-Afrika terug te bring, is opgeskerp. Interpol het reeds sogenaamde rooi kennisgewings vir Atul Gupta en sy vrou, Chetali, Rajesh Gupta en sy vrou, Arti, Ankit Jain, ŉ voormalige tekengeregtigde van die Nulane Investment Bank of Baroda, Ravindra Nath, direkteur van Wone Management, asook Ramesh Bhat en Jagdish Parekh, direkteure van Pragat Investment, uitgereik. Sindisiwe Seboka, woordvoerder van die Nasionale Vervolgingsgesag (NVG) se ondersoekdirektoraat (OD), sê die dossier is reeds aan die ses beskikbaar gestel ter voorbereiding van hul verhoor. Intussen het die Bloemfonteinse streekhof die R25 miljoen-saak rakende Nulane Investment na die hooggeregshof oorgeplaas. Die verhoor begin op 6 September. Ingevolge ŉ ooreenkoms tussen die direktoraat en die verdedigingspanne was die beskuldigdes te midde van die derde vlaag van die Covid-19-pandemie nie vandag by die hof nie. Lasbriewe teen die beskuldigdes wat vroeër op borgtog vrygelaat is, is uitgereik. Dit word egter oorgehou tot hul volgende hofverskyning. Seboka sê Iqbal Sharma bly egter steeds in aanhouding nadat sy aansoek om borgtog verlede maand van die hand gewys is. Sharma, ŉ voormalige lid van Transnet se raad, Dinesh Patel, ŉ werker van Nulane Investment, Peter Thabethe, voormalige Vrystaatse hoof van die departement van landelike ontwikkeling, en Seipati Dhlamini, voormalige finansiële hoof by dieselfde departement, staan almal tereg op aanklagte van bedrog en geldwassery. Die voormalige staatsamptenare word ook aangekla van die oortreding van die Wet op Openbare Finansiële Bestuur. Die saak hou verband met beweerde tenderbedrog ten bedrae van R24,9 miljoen wat tussen November 2011 en April 2012 deur die Vrystaatse departement van landbou aan Nulane betaal is. Sharma besit en beheer dié maatskappy. Van Nulane is die geld oorgeplaas na Islandsite Investments, ŉ maatskappy wat deur die Guptas besit en bestuur word. Die R24,9 miljoen is glo aan Nulane betaal om ŉ lewensvatbaarheidstudie te doen vir die Vrystaatse departement van landbou se Mohoma-Mobung-projek – op die grondslag dat Nulane die unieke vaardighede het om dit te doen. Die omstrede Vrede-suiwelprojek wat aan Estina, ŉ oënskynlike bemagtigingsmaatskappy, toegeken is, is ingevolge dieselfde program op die been gebring. Die beskuldigdes staan saam met Nulane Investment 204, Wone Management, Pragat Investment en Islandsite Investments tereg op die aanklagte.